钦定古今图书集成/明伦汇编/氏族典/第256卷 > 王濬
## 钦定古今图书集成/明伦汇编/氏族典/第256卷 > 王濬

按《晋书王濬传》：“濬字士治，弘农湖人也。博涉坟典，美
姿貌，州郡辟河东从事。刺史徐邈有女才淑，择夫未
嫁，邈乃大会佐吏，令女于内观之。女指濬告母，邈遂
妻之。后参征南军事，羊祜深知之，除巴郡太守，迁为
益州刺史，征拜右卫将军，祜乃密表留濬。武帝谋伐
吴，诏濬修舟舰。濬作大船连舫，方百二十步，受二千
馀人。以木为城，起楼橹，开四出门，其上皆得驰马来
往。又画怪兽于船首，以惧江神。舟棹之盛，自古未有。”
寻以谣言拜濬为龙骧将军、监益梁诸军事。太康元
年正月，濬发自成都，兵不血刃，顺流鼓棹，径造三山。
皓乃备亡国之礼，造于军门。初，诏书使濬至秣陵，受
王浑节度。浑久破皓军，斩张悌等，顿兵不敢进，而濬
乘胜纳降。浑耻而且忿，乃表濬违诏不受节度，诬罪
状之。濬上书自理，有司奏付廷尉。诏曰：“濬有征伐之
劳，不以一眚掩之。”拜濬辅国大将军，封襄阳县侯。濬
自以功大，而为浑父子及豪强所抑，每进见，或不胜
忿，径出不辞，帝每容恕之。平吴之后，勋高位重，不复
素业自居，乃玉食锦服，纵奢侈以自逸。其有辟引，多
是蜀人，示不遗故旧也。后转抚军大将军、开府仪同
三司。太康六年卒，谥曰武。子矩嗣。